钦定古今图书集成/明伦汇编/官常典/第541卷 > 万表
## 钦定古今图书集成/明伦汇编/官常典/第541卷 > 万表

按《明外史》本传：“表字民望。五世祖斌，定远人。太祖时，
为管军副千户，从曹良臣战阿鲁浑河，陷阵死。子锺
袭职，累功迁宁波卫指挥佥事，遂为鄞人。建文中，从
耿炳文战大兴之花园，又死。子武，永乐六年从沐晟
征交趾，战擅舍江，又死。弟文嗣职。永乐中，御日本寇
于莲花洋，获三舰，斩馘百三十有奇。尝至桃渚，见海”
中有两炬，疑寇舟，射之，落其一，风涛大作，舟覆溺焉，
盖龙也。三传至表，袭宁波卫指挥佥事。中嘉靖初武
科，授都指挥佥事。累擢广西副总兵，署都督佥事，充
漕运总兵官，佥书南京。中府万氏，三世从征，死王事。
表际承平，顾以才望，历为朝臣所推。督漕久，国计诎
赢，河沟通塞，靡不晓畅。二洪水涸，漕舟并阻，议者谓
黄河改流，表著论折之，又具疏累万言，极陈本折通
融，为国长利，而又欲开河北、山东圻内一带荒田，重
农薄赋，为渐减岁漕之地。识者皆韪其言。海上倭乱
起，表散家财，募死士，奋欲往击。会以都督佥书南京
中府，道经苏州，遇倭娄门。表率所募及少林僧挫贼
锋，中流矢。遗书于子曰：“我家世以力战报国，我独持
文墨议论，不任兵。晚年增一箭痕，不亦美乎？”时贼据
七团、八团为巢，官军数不利。表言于巡抚周珫曰：“贼据内地久，民不得，田逋日积，而征调不已，相率为盗，
是驱之助贼也。宜蠲逋弛力，悬赏格以招之。且下募
兵，令土著之饷与客兵等，则人人乐归，得士千即损
贼千也。”议行，归者寖众。内地稍甦，而贼方蜂屯诸岛。
歙王直者，以骁雄魁其曹，表策其可诱而缚也，荐同
邑人蒋洲、张惟远，使为间，未及行而表卒。后总督胡
宗宪卒遣洲以致直，一时称奇功，实表本谋也。表，将
家子，通经术，熟先朝典故，与罗洪先、唐顺之、王畿、钱
德洪善，所著书甚夥。武臣中有儒学者，表为“著。”孙《邦
孚》嗣。